Nuwe Covid-19-regulasies ter elfder ure aangekondig  (Argieffoto: Unsplash) Regulasies oor die dra van maskers, byeenkomste en internasionale reisigers wat die land binnekom is Woensdagaand gepubliseer, kort voordat die oorgangsmaatreëls wat gegeld het sou verval nadat die ramptoestand opgehef is. Volgens dr. Joe Phaahla, minister van gesondheid, is “beperkte regulasies” in die Staatskoerant gepubliseer om te verseker dat daar “geen gaping in terme van wetlike instrumente is om die verspreiding van Covid-19 te beperk nie”. Dié regulasies is reeds van krag nadat die oorgangsregulasies wat gegeld het nadat die ramptoestand verlede maand opgehef is, Woensdag om middernag verval het. Gesigsmaskers moet steeds binnenshuis in openbare plekke gedra word, en by die gebruik van enige vorm van openbare vervoer. Dit geld nie vir kinders in skole nie. Byeenkomste word intussen duideliker gedefinieer as ŉ beplande samekoms of vergadering by ŉ spesifieke plek en waarby meer as 100 mense betrokke is. Vir enige binnenshuise en buitelug byeenkomste mag ŉ maksimum van 50% van die plek gevul word mits elke aanwesige teen Covid-19 ingeënt is en ŉ geldige inentingsertifikaat lewer. Alternatiewelik moet aanwesiges ŉ geldige negatiewe Covid-19-toetsuitslag kan lewer wat nie ouer as 72 uur voor die datum van die byeenkoms is nie Indien daar nie aan dié vereistes voldoen kan word nie, sal bywoning beperk word tot 1 000 mense of 50% van die plek se kapasiteit, wat ook al kleiner is, terwyl die bywoning van ŉ buitelug byeenkoms beperk sal word tot 2 000 mense of 50% van die kapasiteit, wat ook al kleiner is. Argieffoto (Foto: Unsplash) Alle internasionale reisigers wat in Suid-Afrika aankom, moet teen Covid-19 ingeënt wees en ŉ geldige inentingsertifikaat kan toon of ŉ geldige negatiewe Covid-19-toetsuitslag van nie ouer as 72 uur voor die vertrekdatum kan verskaf nie. Alternatiewelik het reisigers ŉ ander opsie om ŉ geldige negatiewe antigeen Covid-19-toetsresultaat te lewer wat uitgevoer word deur ŉ mediese praktisyn, geregistreerde openbare gesondheidsowerheid of geakkrediteerde/goedgekeurde laboratorium wat nie langer as 48 uur voor die vertrekdatum verkry is nie. In ŉ geval waar ŉ internasionale reisiger nie ŉ inentingsertifikaat of ŉ negatiewe Covid-19-toetsuitslag kan lewer nie moet die persoon antigeentoetsing by die plek van aankoms ondergaan. Indien die persoon positief toets vir Covid-19 sal hy of sy steeds in die land toegelaat word, maar as die reisiger simptome van Covid-19 ervaar moet hulle vir ŉ tydperk van tien dae ná aankoms in Suid-Afrika in self-isolasie gaan. Die inenting- of toetsvereiste is egter nie van toepassing op reisigers wat onder die ouderdom van 12 jaar is nie en ook nie op daaglikse pendelaars van buurlande nie.